Document ID: 31986D0181

*****
ΑΠΟΦΑΣΗ ΤΟΥ ΣΥΜΒΟΥΛΙΟΥ
της 6ης Μαΐου 1986
για την προσχώρηση της Ευρωπαϊκής Οικονομικής Κοινότητας στη συμφωνία «δια την προσωρινήν εισαγωγήν ατελώς, υπό μορφή χρησιδανείου, υλικού ιατροχειρουργικού και εργαστηριακού δια τα υγειονομικά ιδρύματα, προς τον σκοπόν διαγνώσεως ή θεραπείας»
(86/181/ΕΟΚ)
ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
την πρόταση της Επιτροπής,
Εκτιμώντας:
ότι η συμφωνία «δια την προσωρινήν εισαγωγήν ατελώς, υπό μορφήν χρησιδανείου, υλικού ιατροχειρουργικού και εργαστηριακού, δια τα υγειονομικά ιδρύματα, προς τον σκοπόν διαγνώσεως ή θεραπείας», η οποία καταρτίστηκε με πρωτοβουλία του Συμβουλίου της Ευρώπης, αναφέρει στα άρθρα 1 και 2 ότι τα συμβαλλόμενα μέρη παρέχουν κάθε δυνατή διευκόλυνση για την προσωρινή εισαγωγή ατελώς αυτού του υλικού, το οποίο έχει τεθεί στη διάθεσή τους από τα άλλα συμβαλλόμενα μέρη·
ότι κάθε παρέκκλιση από το κοινό δασμολόγιο, είτε είναι αυτόνομη είτε συμβατική, υπάγεται στην αρμοδιότητα της Κοινότητας·
ότι η έναρξη ισχύος ενός πρόσθετου πρωτοκόλλου, με το οποίο παρέχεται στην Κοινότητα η δυνατότητα να αποτελέσει συμβαλλόμενο μέρος στην εν λόγω συμφωνία, της παρέχει το δικαίωμα να ασκεί την αρμοδιότητα αυτή· ότι οι παρεκκλίσεις που προβλέπονται από τη συμφωνία αυτή επιτρέπονται ήδη σύμφωνα με την κοινοτική ρύθμιση για τις προσωρινές εισαγωγές·
ότι πρέπει, ως εκ τούτου, η Κοινότητα να καταστεί συμβαλλόμενο μέρος στη συμφωνία αυτή,
ΑΠΟΦΑΣΙΖΕΙ:
Άρθρο 1
Η προσχώρηση της Κοινότητας στη συμφωνία «δια την προσωρινήν εισαγωγήν ατελώς, υπό μορφήν χρησιδανείου, υλικού ιατροχειρουργικού και εργαστηριακού, δια τα υγειονομικά ιδρύματα προς τον σκοπόν διαγνώσεως ή θεραπείας» εγκρίνεται εξ ονόματος της Κοινότητας.
Το κείμενο της συμφωνίας επισυνάπτεται στην παρούσα απόφαση.
Άρθρο 2
Ο Πρόεδρος του Συμβουλίου εξουσιοδοτείται να ορίσει τα πρόσωπα που είναι αρμόδια να υπογράψουν τη συμφωνία δεσμεύοντας την Κοινότητα.
Βρυξέλλες, 6 Μαΐου 1986.

Labels: 0
3
1